SKRIFTLIG FORESPØRGSEL E-2605/01

af Caroline Lucas (Verts/ALE) til Kommissionen

(26. september 2001)

Om: Transport af dyr fra tiltrædelseslande til EU

I januar 2001 forelagde Kommissionen Rådet en rapport om de erfaringer, medlemsstaterne har gjort siden gennemførelsen af direktivet fra 1995 om beskyttelse af dyr under transport.

Denne rapport afslører:

- den lave prioritet, visse medlemsstater giver gennemførelsen af direktivet

- anvendelsen af dårligt konstruerede, dårligt vedligeholdte og beskidte køretøjer

- ikke-overensstemmende ruteplaner og utilstrækkelige hvileperioder for dyrene

- undladelser i forbindelse med og dårlig behandling af dyr

- transport af uegnede dyr og utilstrækkelig ventilation i køretøjerne.

Men et stort antal levende husdyr eksporteres også til EU fra tiltrædelseslandene.

Hvor mange (a) levende får, (b) stykker levende kvæg, (c) levende heste og æsler og (d) levende grise er blevet eksporteret fra hvert tiltrædelsesland til de enkelte medlemsstater i (1) 1998, (2) 1999 og (3) i år 2000 med henblik på (a) slagtning og (b) yderligere opfedning?

Hvilke skridt har Kommissionen taget for at overvåge disse dyrs velfærd, inden de føres ind på EU's område?

Hvilke skridt har Kommissionen taget for at sikre disse dyrs velfærd, inden de føres ind på EU's område?

Hvilke yderligere skridt agter Kommissionen at foreslå for at forbedre disse dyrs velfærd, når Rådets direktiv 91/628/EØF(1) (således som ændret ved Rådets direktiv 95/29/EF(2)) tages op til revision i 2002?

(1) EFT L 340 af 11.12.1991, s. 17.

(2) EFT L 148 af 30.6.1995, s. 52.

Svar afgivet på Kommissionens vegne af David Byrne

(15. november 2001)

Kommissionen sender direkte til det ærede medlem en oversigt med de ønskede tal for handelen med levende dyr.

Det er i artikel 11 i Rådets direktiv 91/628/EØF af 19. november 1991 om beskyttelse af dyr under transport og om ændring af direktiv 90/425/EØF og 91/496/EØF fastsat, at indførsel, transit og transport af levende dyr fra tredjelande til og gennem Fællesskabets område kun er tilladt, hvis fragtføreren skriftligt forpligter sig til at opfylde kravene i dette direktiv.

Der er i Rådets direktiv 91/496/EØF af 15. juli 1991 fastsat principper for tilrettelæggelse af veterinærkontrollen for dyr, der føres ind i Fællesskabet fra tredjelande(1). I dette direktivs artikel 4 bestemmes det, at embedsdyrlægen skal foretage fysisk kontrol af dyr, der frembydes på grænsekontrolstedet. Det skal navnlig kontrolleres, at kravene i direktiv 91/628/EØF er overholdt.

Det skal bemærkes, at direktiver rettes til medlemsstaterne, som er ansvarlige for at gennemføre dem. Det er i artikel 10 i direktiv 91/628/EØF fastsat, at Kommissionen kan foretage kontrol på stedet for at sikre en ensartet anvendelse af direktivet. Det er imidlertid medlemsstaternes ansvar løbende at foretage overvågning for at sikre de transporterede dyrs velfærd.

Der er på internationalt plan taget flere initiativer, bl.a. er der et tæt samarbejde med de kompetente myndigheder i de lande, der ansøger om medlemskab af EU. Som følge heraf har en række lande i det sidste års tid vedtaget regler om opfyldelse af fællesskabskravene til beskyttelse af dyr under transport.

Kommissionen fik den 23. oktober 2001 bemyndigelse fra Rådet til på vegne af Fællesskabet at forhandle den igangværende revision af den europæiske konvention om beskyttelse af dyr under international transport. Alle medlemsstaterne har tiltrådt denne konvention ligesom Cypern, Island, Norge, Polen, Rumænien, Schweiz, Tjekkiet og Tyrkiet.

Kommissionen vil i forbindelse med en revision af direktiv 91/628/EØF overveje og i sit forslag nævne, hvordan velfærdsforholdene for dyr, der transporteres til Fællesskabet, kan forbedres, samtidig med at de internationale forpligtelser overholdes. Forslaget baseres på en ny udtalelse, som forventes udstedt af Den Videnskabelige Komité for Dyrs Sundhed og Trivsel i slutningen af 2001.

(1) EFT L 268 af 24.9.1991, senest ændret ved Rådets direktiv 96/43/EF af 26. juni 1996, EFT L 162 af 1.7.1996.